text: Auto-ophug raseret af voldsom brand
  29 maj 2013 kl. 05.47
  Krogsgaards Autoophug på Toftlundvej i Tiset ved Gram blev natten til onsdag raseret af en voldsom brand, hvor flammerne kunne ses langt væk.
  Brandfolkene fra Gram blev tilkaldt kort efter midnat, og der blev hurtigt rekvireret assistance fra kollegerne i Arnum, og senere blev der også tilkaldt en tankvogn fra Vojens.
  Branden blev blev opdaget kort efter midnat og da slukningskøretøjerne fra Gram Brandværn kom til stedet, var en lagerbygning og en kontorbygning overtændte.
  Der var flere trykflasker og en hel del olie i bygningerne, som var med til at vanskeliggøre slukningsarbejdet.
  Politiets brandteknikkere skal forsøge at finde frem til brandårsagen i løbet af i dag.
  